**12.5.2020.**

Dragi učenici!

Sve vas želim pohvaliti zbog uspješno riješenog RL iz matematike! Vidi se da ste tablicu množenja i dijeljenja usvojili i da vam rješavanje zadataka s više računskih radnji ide kao od šale. Jako sam sretna zbog toga!

Evo što sam vam za danas pripremila…

**HRVATSKI JEZIK – Opis lika (ČITANKA str. 130. i 131.)**

Pročitajte kratki strip na str. 130.

O čemu dječaci razgovaraju?

Po čemu je drugi dječak prepoznao svoju simpatiju?

Što je sve dječak opisao?

Dječak je opisao vanjski izgled djevojčice i njezine osobine (ponašanje).

Kada opisujemo lik, uvijek je važno opisati ga sa što više pojedinosti.

Svakako moramo opisati **vanjski izgled lika** (dob, stas, kosa, lice…) i njegove **osobine** ( veseo, spretan, nesebičan…).

Danas ćete opisati **(USMENO)** vama jako dragu osobu – mamu. U tome će vam pomoći ponuđeni plan opisivanja koji ne trebate prepisati. Izražavajte se potpunim rečenicama i nemojte ponavljati iste riječi. Vježbajte sve dok sami ne budete zadovoljni svojim opisivanjem.

**PLAN OPISA:**

1. **PREDSTAVLJANJE LIKA:** Kako se zove?
2. **IZGLED:** - STAS (tijelo): visoka, niska, krupna, sitna, skladnog tijela,

vitka**…**

* LICE: duguljasto, okruglo, nasmijano, veselo, ozbiljno, nježno,

simpatično…

* OČI: sitne, krupne, okrugle, vesele, tužne, zamišljene, crne,

plave, smeđe…

* NOS: mali, veliki, pravilan, prćast…
* USNE: velike, male, nasmijane…
* KOSA: kovrčava, ravna, duga, kratka, plava, smeđa, uredna,

gusta, raščupana, vezana u rep…

* ODJEĆA I OBUĆA: Koju odjeću i obuću voli nositi?

1. **OSOBINE:** vesela, mirna, ozbiljna, osjećajna, hrabra, spretna, mirna,

nesebična, marljiva…

1. **NAŠ ODNOS**: Kako se slažemo? Kako si pomažemo?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**MATEMATIKA – Množenje brojem 7 (udžbenik str. 98. i 99.)**

Obzirom da ste svi uspješno napisali provjeru iz matematike, vrijeme je da krenemo dalje s množenjem.

Prvo trebate riješiti 1. zadatak ispod naslova (PONOVIMO), nakon toga pažljivo pročitati matematičku priču, a zatim u matematičku bilježnicu napisati naslov **Množenje brojem 7.**

Nakon naslova preskočiti nekoliko redaka i redom zapisivati množenje sa 7. Ispod toga zamijenite mjesta faktorima.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Množenje brojem 7

1 ∙ 7 = 7 7 ∙ 1 = 7

2 ∙ 7 = 7 + 7 = 14 7 ∙ 2 = 14

3 ∙ 7 = 7 + 7 + 7 = 21 7 ∙ 3 = 21

4 ∙ 7 = 7 + 7 + 7 + 7 = 28 7 ∙ 4 = 28

5 ∙ 7 = 7 + 7 + 7 + 7 + 7 = 35 7 ∙ 5 = 35

6 ∙ 7 = 7 + 7 + 7 + 7 + 7 + 7 = 42 7 ∙ 6 = 42

7 ∙ 7 = 7 + 7 + 7 + 7 + 7 + 7 + 7 = 49 7 ∙ 7 = 49

8 ∙ 7 = 7 + 7 + 7 + 7 + 7 + 7 + 7 + 7 = 56 7 ∙ 8 = 56

9 ∙ 7 = 7 + 7 + 7 + 7 + 7 + 7 + 7 + 7 + 7 = 63 7 ∙ 9 = 63

10 ∙ 7 = 7 + 7 + 7 + 7 + 7 + 7 + 7 + 7 + 7 + 7 = 70 7 ∙ 10 = 70

Naučimo i **VIŠEKRATNIKE broja 7**. To su brojevi: **7, 14, 21, 28, 35, 42, 49, 56, 63, 70…**

U udžbeniku na str.99. riješite sve zadatke (od 1. do 6.).

BUDITE VRIJEDNI I UČITE TABLICU MNOŽENJA SA 7!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**LIKOVNA KULTURA – Kontrast toplo – hladno (portret moje majke)**

**Potreban pribor:** bijeli glatki papir (A4 ili veći), flomasteri ili drvene bojice

**Ponovimo!**

Koje su **osnovne boje**? To su boje koje ne možemo dobiti miješanjem nekih drugih boja. To su crvena, žuta i plava boja.

Možemo li miješanjem osnovnih boja dobiti neke druge boje? Možemo.

Koje? Kako zovemo te boje? To su zelena, narančasta i ljubičasta boja. Zovemo ih **izvedene boje.**

Koje te boje podsjećaju na vatru, toplinu, žar?

Koje te podsjećaju na led, hladnoću, vodu?

Žutu, narančastu i crvenu boju nazivamo **toplim bojama**, a zelenu, plavu i ljubičastu zovemo **hladnim bojama**.

**Pronađite riječ suprotna značenja:**

slon –


zec –

vatra –

veliko –

slano – slatko... Ove su riječi suprotne. To zovemo **kontrast.**

Hladne i tople boje su također suprotne.

Na slikama mnogih slikara može se vidjeti **toplo-hladni kontrast.**

 Andre Derain: Matisseov portret,1905. <http://www.wikiart.org/en/andre-derain/portrait-of-matisse-1905>

Na gornjoj poveznici možete pogledati uvećanu sliku.

Na slici pronađite tople i hladne boje i uočite kontrast toplo-hladno.

Ovaj je slikar naslikao svog prijatelja.

Koje dijelove tijela vidimo na slici? Ovakav prikaz ljudske glave i poprsja se zove **portret**. Portret je bio jedan od najčešćih motiva u umjetnosti.

Vaš je zadatak naslikati **portret svoje majke** toplim bojama, a pozadinu hladnim bojama. Na licu ćete obrisnom crtom nacrtati oči, obrve, nos, usta, uši, kosu te vrat i ramena. Mogu se istaknuti i detalji na odjeći. Nastale plohe treba obojiti toplim bojama. Pozadina se podijeli crtama na manje plohe i boji hladnim bojama.

Razmislite kojom od toplih boja biste oslikali pojedine dijelove lica i poprsja. U planiranju pozadine obratite pažnju na mogući ritam hladnih boja.

Veselim se vašim radovima. Radove mi dostavite na uvid **do petka, 15. 5. 2020.**

Želim vam puno uspjeha u radu!

Puno vas pozdravlja učiteljica Mirjana!